钦定古今图书集成/历象汇编/庶征典/第165卷 > 陈
## 钦定古今图书集成/历象汇编/庶征典/第165卷 > 陈

### 后主祯明二年有鸟鸣于蒋山

按《南史陈后主本纪》：“祯明二年，蒋山众鸟鼓两翼以
拊膺，曰：‘奈何帝，奈何帝’！”

按《隋书五行志》：陈后主时，蒋山有众鸟鼓翼而鸣，曰：
“奈何帝？”京房《易飞候》曰：“鸟鸣门阙，如人音邑且亡。蒋
山，吴之望也。鸟于上鸣，吴空虚之象。”及陈亡，建康为
墟。又陈未亡时，有一足鸟集于殿庭，以觜画地成文
曰：“独足上高台，盛草变为灰。”独足者，叔宝独行之应。
盛草成灰者，陈政芜秽，被隋火德所焚除也。叔宝至
长安，馆于都水台，上高台之义也。